section_heading: Životopis
paragraph_text: Uz široku aktivnost Krsta Asenova najtješnje se vezuju uspješne pripreme za Ilindenski ustanak u Kukuškom kraju. U ovaj makedonski revolucionarni rajon koji mu je, kako se vjeruje, povjerio osobno Goce Delčev, i u kojem je imao funkciju solunskog okružnog vojvode, Asenov dolazi u isto vrijeme kada i njegov bliski suborac Sava Mihajlov. Asenov je tu uspio okupiti više od 200 ilindenskih ustanika. Štoviše, u lipnju 1903., u samo predvečerje ustanka, s pomoćnikom vojvodom Trajkom Jotovim, planirao je, zajedno s okolnim seoskim i gradskim stanovništvom, udruženi napad i osvajanje egejskoga grada Kukuša, rodnoga mjesta Goce Delčeva. Plan je u zadnji čas provaljen, pa 29. srpnja 1903. u blizini sela Postol dolazi do snažnog okršaja s turskim postrojbama s gotovo 3.000 vojnika koje su dopremljene iz garnizonā u Kukušu, Dojranu i Gevgeliji. Time je u tadašnjem Solunskom okrugu bio najavljen početak Ilindenskog ustanka.